Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 492/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Gower Salt Marsh Lamb”

EU-nro: PDO-GB-02452 – 1. huhtikuuta 2019

SAN (X) SMM ( )

1. [SAN:n tai SMM:n] nimi tai nimet

”Gower Salt Marsh Lamb”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1. Tuotelaji

Luokka 1.1 Tuore liha (ja muut eläimenosat)

3.2. Kuvaus 1 kohdassa nimetystä tuotteesta

”Gower Salt Marsh Lamb” on lihakaritsa, joka on syntynyt, kasvatettu ja teurastettu Gowerin niemimaalla Etelä-Walesissa. Karitsat laiduntavat Gowerin pohjoisella rantaviivalla sijaitsevalla marskimaalla, jonka ainutlaatuinen kasvillisuus ja ympäristö antavat lihalle sen erityisominaisuudet.

”Gower Salt Marsh Lamb” on luonnollinen kausituote, jota on saatavilla kesäkuusta joulukuun loppuun. Grower Salt Marsh Lamb -lihan tuottamiseen käytettävien rotujen (tai rotujen risteytysten) suhteen ei ole erityisiä rajoituksia. Sopivimmat rodut ovat kuitenkin kylmänkestäviä, kevyitä ja ketteriä, jotka menestyvät hyvin marskimaan kasvillisuudella.

Gower Salt Marsh Lamb -karitsa teurastetaan 4–10 kuukauden ikäisenä. Kaikkien karitsojen on laidunnettava marskimaalla vähintään kahden kuukauden ajan (ja vähintään 50 prosenttia elämästään), vaikkakin osa karitsoista laiduntaa marskimaalla jopa kahdeksan kuukauden ajan.

Karitsat ovat laajaperäisen järjestelmän mukaan kasvatettuja ja luonnostaan hyväkuntoisia eläimiä, jotka laiduntavat pitkiä matkoja marskimaalla. Tämä edistää Gower Salt Mars Lamb -lihan erityisominaisuuksien kehittymistä tuottaen hitaammin kasvavan karitsan, ja saaden aikaan vähärasvaisen lihan ja rasvan optimaalisen tasapainon siten, että rasva on marmoroitunut tasaisesti lihassyihin. Jalkojen nivelet ovat selvästi erottuvat ja lihakset hyvin muotoutuneet. Raaka liha on väriltään tummanpunaista.

Gower Salt Marsh Lamb -karitsan teuraspaino on 16–23 kg. Ruhojen EUROP-luokitusasteikolla ”Gower Salt Marsh Lamb” luokitellaan U–O lihakkuusluokkaan ja sen rasvaisuusaste on 2L–3L. Suurin osa karitsoista luokitellaan lihakkuusluokkaan R ja niiden rasvaisuusaste on 3L.

Kypsennettynä (kuten riippumaton aistinvarainen analyysipaneeli kuvaili) Gower Salt Marsh Lamb -lihassa on täyteläinen karitsan maku, joka on mieto, makea ja hienostunut. Lisäksi lihassa on raikkaita ruohoisia, yrttisiä ja hieman suolaisia vivahteita, joka jättävät suuhun miellyttävän suolaisen karitsanlihalle ominaisen jälkimaun. Rasva (joka on hyvin jakautunut ja pysyy näkyvänä kypsennettäessä) on väriltään kermainen ja sulaa kypsennyksen aikana saaden aikaan puhtaan rasvattoman suutuntuman. Karitsan aromi on makean hienostunut, ja liha on mureaa ja mehukasta. Rakenneanalysaattorilla arvioitaessa ”Gower Salt Marsh Lamb” säilytti lihassyyn eheyden, joka tarkoittaa sitä, että liha on mehukasta ensi puraisulla.

Gower Salt Marsh Lamb -lihaa voidaan myydä joko ruhona tai lihapaloina. Olisi suositeltavaa, että liha myytäisiin ja syötäisiin tuoreena, mutta se voidaan kuitenkin myös pakastaa.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Kaiken rehun, niin laidunnetun kuin säilötynkin, on tultava määritetyltä alueelta. Tavoitteena on, että se vastaisi 100:aa prosenttia kaikesta ravinnosta. Poikkeuksellisissa olosuhteissa korkeintaan 25 prosenttia vuosittain ostetusta rehusta saa kuitenkin olla kuiva-ainetta. Tämä tarkastetaan laidunnettua ja säilöttyä rehua koskevasta kirjapidosta ja asiakirjoista, joihin on kirjattu tiedot tuottajan tilalle tuomasta rehusta.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Gower Salt Marsh Lamb -karitsojen on oltava syntyneitä, kasvatettuja ja teurastettuja määritetyllä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Gowerin niemimaa

Etelä-Walesissa sijaitseva Gowerin niemimaa, jota rajaavat alle listatut ja kartassa A esitetyt vaalipiirit:

Gowerin niemimaan vaalipiirit Gorseinon, Llwchwr, Gowerton, Dunvant, Killay, Upper Killay, Mumbles, Bishopston, Pennard, Llanrhidian Higher, Llanrhidian Lower, Ilston, Penrice, Reynoldston, Port Eynon, Rhossili, Llangennith, Llanmadoc, Port Eynon, Rhossili, Llangennith, Llanmadoc, Cheriton

5. Yhteys maantieteelliseen alueeseen

”Gower Salt Marsh Lamb” tunnetaan laadukkaana tuotteena, joka on saatu Gowerin niemimaalla Etelä-Walesissa syntyneistä, kasvatetuista ja teurastetuista karitsoista. Se on luonnollinen kausituote, jota on saatavilla kesäkuusta joulukuun loppuun.

Karitsantuotanto perustuu laajaperäiseen perinteiseen kasvatusjärjestelmään, jossa lopputuotteen erityispiirteisiin ja ominaisuuksiin vaikuttavat kaksi keskeistä tekijää:

— Karitsojen ruokavalio on luontainen, sillä ne laiduntavat Gowerin pohjoisella rantaviivalla sijaitsevien marskimaiden ainutlaatuista kasvillisuutta.

— Tuottajien tieto- ja osaamispohja, jotka ovat kehittyneet ja pysyneet suhteellisen muuttumattomina sukupolvien ajan.

Nämä tekijät muodostavat vahvan yhteyden maantieteellisen alueen ja lopputuotteen välille sekä vaikuttavat tuotteen ainutlaatuiseen makuun ja ominaisuuksiin.

Gower Salt Marsh Lamb -karitsat laiduntavat suolamarskilla Gowerin niemimaan pohjoisella rantaviivalla vähintään kahden ja enintään kahdeksan kuukauden ajan. Tämä marskimaa kattaa noin 4 000 eekkerin kokoisen alueen ja muodostaa 22 prosenttia Walesin marskimaa-alueista.

Alueen ilmasto ja maaperä ovat tärkeimmät marskimaan luonnolliseen kasvillisuuteen vaikuttavia tekijät. Maaperän suolapitoisuus ja pH vaikuttavat kasvillisuuden ainutlaatuisuuteen ja levittäytymiseen. Marskimaa on luonnostaan hapan ja sen tyypillinen pH on 4. Pohjois-Gowerin marskimaa on kauttaaltaan vettä läpäisevää ja sen hiekkapitoisuus on korkea. Näiden erityispiirteiden ansiosta marskiheinät hallitsevat alueen kasvillisuutta ja toimivat arvokkaana laiduntamisvarana Gower Salt Marsh Lamb -karitsoille.

Marskimaalla kasvaa ainutlaatuinen valikoima halofyyttikasveja. Aluetta hallitsevat keski- ja ylämarskimaan kasviyhteisöt, joissa on edustettuina erityisesti kaksi luontotyyppien sekä luonnonvaraisen eläimistön ja kasviston suojelua koskevan direktiivin liitteessä 1 mainittua kasvilajia:

— Atlantin alueen suolaniityt

— Salicornia ja muut mudassa ja hiekassa elävät yksivuotiset kasvit

Karitsojen ruokavalio, joka koostuu monista erilaisista Gowerin pohjoisosan marskimaalla kasvavista halofyyteistä, antaa Gower Salt Marsh Lamb -lihalle ruohoisen, yrttisen ja hieman suolaisen vivahteen.

Marskimaan kasvillisuuden energia-arvo on matala verrattuna muokkaamalla parannettuun nurmeen. Karitsat laiduntavat laajalle levittyvillä avoimilla maa-alueilla, mikä tekee niiden ruhoista vähärasvaisia, lihaksista hyvin kehittyneitä ja jalkojen nivelistä hyvin erottuvia. Laajaperäinen laiduntamisjärjestelmä saa Gower Salt Marsh Lamb -karitsat kasvamaan voimaperäisesti kasvatettuja karitsoja hitaammin ja edistää ruhon erityispiirteiden ja makuominaisuuksien kehittymistä. Hidas kasvu antaa Gower Salt Marsh Lamb -karitsalle enemmän aikaa saavuttaa sen lihalle ominainen täyteläinen maku, joka on mieto ja makean hienostunut. Lisäksi lihassa on raikkaan ruohoisia, yrttisiä ja hieman suolaisia vivahteita johtuen karitsan halofyyttikasveista koostuvasta ruokavaliosta.

Ainutlaatuisessa ja fyysisesti haastavassa maastossa laiduntavan Gower Salt Marsh Lamb -karitsan kasvattaminen ja tuottaminen vaativat erityistä tietämystä ja osaamista. Nämä taidot ja perinteet ovat kehittyneet vuosien mittaan ja siirtyneet sukupolvelta toiselle. Erityistaidot luetellaan jäljempänä:

— Ymmärrys marskimaasta ja alueen vuorovesien korkeuseroista lampaiden ja karitsojen suojelemiseksi nousuveden vaaroilta. Tuottajan työ perustuu vuorovesiin ja vuorovesitaulukkoon, jotka määrittävät kaikkien merkittävimpien töiden ajoituksen.

— Taito valita ja käyttää sellaisia lammasrotuja (ja risteytyksiä), jotka selviävät marskimaan ja sitä halkovien lukemattomien syvien vuorovesiuomien alueella laiduntamisen aiheuttamista fyysisistä haasteista. Valitaan kylmänkestäviä ja ketteriä eläimiä, joilla on hyvät jalat, ja jotka soveltuvat liikkumaan epävakaalla ja usein vetisellä maalla.

— Erinomaiset paimennustaidot lampaiden ja karitsojen hallitsemiseksi marskimaan laajoilla ja avoimilla alueilla, joita halkovat syvät vuorovesiuomat rajoittavat lampaiden liikkumista. Koska laajoihin osiin maastoa on mahdollista kulkea vain jalan, paimenten on osattava työskennellä koiran kanssa.

— Laiduntamisen hallitseminen sekä marskimaan ja sen ainutlaatuisen kasvillisuuden tunteminen mahdollistavat sen, että karitsojen tuotannossa voidaan ottaa huomioon kasvillisuuden saatavuus ja kasvuaika.

Karitsat ovat laiduntaneet Gowerin marskimaalla keskiajalta lähtien, ja alueella laiduntaminen on muuttunut vain vähän vuosien saatossa. Vuonna 1976 kaikkiaan 30 viljelijällä oli laiduntamisoikeudet Gowerin marskimaalle, ja se toimi laitumena tuhansille lampaille. Vuonna 2018 kahdeksalla tilalla kasvatettiin vuosittain noin 3 500 karitsaa tällä marskimaalla.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Gower Salt Marsh Lamb - GOV.UK (www.gov.uk)

(1) EUVL L 343, 14.12.2012, s. 1.